MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Tá sainordú ionsuite in Airteagal VI den Chomhaontú Ginearálta maidir le Trádáil Seirbhísí (GATS) chun na disciplíní is gá a fhorbairt d’fhonn a áirithiú nach mbeidh na bearta a bhaineann le ceanglais agus nósanna imeachta cáilithe, caighdeáin theicniúla agus ceanglais cheadúnúcháin ina mbacainní neamhriachtanacha ar thrádáil seirbhísí. Tá Comhaltaí na hEagraíochta Domhanda Trádála (EDT) i mbun caibidlíochta le blianta fada anuas i ndáil le disciplíní rialála intíre den sórt sin agus ó 1999 ar aghaidh, rinneadh an chaibidlíocht sin sa Mheitheal um Rialáil Intíre. Ní raibh de thoradh ar an gcaibidlíocht iltaobhach atá bunaithe ar an sainordú seo go fóill go raibh comhaontú ann idir comhaltaí uile EDT, in ainneoin iarrachtaí chun an chaibidlíocht a athbheochan roimh an 11ú Comhdháil Aireachta den Eagraíocht Dhomhanda Trádála (CA11) in Buenos Aires.

Dá bhrí sin, d’eisigh grúpa de 59 gComhalta na hEagraíocht Domhanda Trádála, lena n‑áirítear an tAontas Eorpach, Ráiteas Comhpháirteach Aireachta maidir le Rialáil Intíre Seirbhísí. Leis an ráiteas sin, d’athdhearbhaigh na hAirí go bhfuil siad tiomanta don chaibidlíocht maidir le rialáil intíre seirbhísí a chur chun cinn agus d’iarr siad ar Chomhaltaí uile na hEagraíochta Domhanda Trádála dlús a chur leis an obair tar éis‑MC11 chun an chaibidlíocht ar na disciplíní maidir le rialáil intíre a thabhairt chun críche.

I mí na Bealtaine 2019, eisíodh Comhráiteas nua, inar dhíol sásaimh d’Airí 59 gComhaltaí EDT an dul chun cinn a rinneadh sa chaibidlíocht ó MC11 agus thug siad gealltanas leanúint den obair ar na saincheisteanna atá fós gan réiteach d’fhonn toradh na hoibre a chur san áireamh ina sceidil faoi seach maidir le ceangaltais shonracha ón 12 Comhdháil Aireachta.

Tugadh an chaibidlíocht maidir leis an Tionscnamh Comhráiteas sin chun críche go rathúil an 2 Nollaig 2021 agus mar thoradh air sin bhí Páipéar Tagartha Rialáil Intíre Seirbhísí (‘an Páipéar Tagartha’). I nDearbhú maidir le tabhairt i gcrích na Caibidlíochta maidir le Rialáil Intíre Seirbhísí a eisíodh ar an 2 Nollaig 2021 (‘an Dearbhú’), thug 67 gComhalta EDT dá n‑aire conclúid na caibidlíochta ar an bPáipéar Tagartha arb é atá in Iarscríbhinn 1 a ghabhann leis an Dearbhú. Ba dhíol sásaimh dóibh freisin Sceidil de Cheangaltais Shonracha a tíolacadh mar rannchuidiú uathu chun bailchríoch a chur ar an gcaibidlíocht. Is iad na 67 gcomhalta EDT sin is cúis le níos mó ná 90 % den trádáil dhomhanda seirbhísí.

I gcomhréir le Roinn 1 den Pháipéar Tagartha, dhearbhaigh rannpháirtithe an Dearbhaithe go raibh sé ar intinn acu na disciplíní a ionchorprú sa Pháipéar Tagartha (atá in Iarscríbhinn 1 den Dearbhú) mar cheangaltais bhreise ina Sceidil GATS. Faoi réir aon nósanna imeachta intíre riachtanacha a chomhlíonadh, tá sé d’aidhm ag na rannpháirtithe a Sceidil de Cheangaltais Shonracha a chur isteach lena ndeimhniú, i gcomhréir leis na Nósanna Imeachta maidir le Deimhniúchán Ceartúcháin nó Feabhsúcháin a ghabhann le Sceidil de Cheangaltais Shonracha, laistigh de dhá mhí dhéag ó dháta an Dearbhaithe. Tríd an deimhniú, tabharfaidh na rannpháirtithe éifeacht dhlíthiúil do dhisciplíní Iarscríbhinn 1 a ghabhann leis an Dearbhú trína n‑ionchorprú mar ghealltanais bhreise ina sceideal de cheangaltais shonracha faoi GATS.

Tá sé d’aidhm ag an togra seo ón gCoimisiún le haghaidh cinneadh ón gComhairle an comhaontú maidir le modhnú ar Sceideal GATS an Aontais a thabhairt i gcrích go foirmiúil d’fhonn disciplíní an Pháipéir Tagartha (Iarscríbhinn 1 a ghabhann leis an Dearbhú) a ionchorprú, i gcomhréir le hAirteagal 218(6) CFAE. Ba cheart na modhnuithe ar Sceideal GATS an Aontais a dhéanamh i gcomhréir le Sceideal Réamh‑Chríochnaithe de Cheangaltais Shonracha.